ऊर्जा परियोजना से जुड़े चीन-पाकिस्तान आर्थिक कारीडोर (सीपीईसी) के तहत रेल, सड़क और कच्चे तेल और गैस की पाइपलाइनों का नेटवर्क बनाया गया है। चीन निर्मित यह कारीडोर अशांत क्षेत्रों जैसे बलूचिस्तान, गिलगिट-बलटिस्तान और पाकिस्तान के कब्जे वाले गुलाम कश्मीर से गुजरता है। उधर, चीनी राष्ट्रपति शी चिनफिंग ने मोदी को बताया कि चीन बड़ी मशक्कत से बनाए रिश्तों को कायम रखते हुए भारत के साथ काम करने का इच्छुक है। वह भविष्य में भी भारत का सहयोग चाहता है। शी ने कहा कि दोनों पक्षों ने रिश्तों में स्वस्थ, स्थिर और त्वरित विकास देखा है। पड़ोसी और विकासशील देश होने के नाते हमें उच्च स्तरीय आदान-प्रदान जारी रखना चाहिए। अगले महीने होने वाले आठवें ब्रिक्स सम्मेलन से पहले मोदी ने शी चिनफिंग को गोवा आने का न्योता दिया। प्रधानमंत्री मोदी के इस न्योते को चीनी नेता चिनफिंग ने सहर्ष स्वीकार कर लिया। इसके अलावा, ब्रिक्स नेताओं के साथ हुई बैठक में मोदी ने कहा कि आतंकवाद चाहे दक्षिण एशिया में हो या कहीं और, उसके पास न अपने बैंक हैं और ना ही कोई हथियारों की फैक्ट्री है। आतंकवाद को फलने-फूलने देने के लिए उसे मोटी रकम दी जा रही है।